**Ολόκληρος ο χαιρετισμός του Υφυπουργού Αθλητισμού, Λευτέρη Αυγενάκη:**

*«Κυρίες και κύριοι,*

*Χαιρετίζω το πολύ εποικοδομητικό σεμινάριο που διοργανώνει η Εθνική Αρχή Διαφάνειας σχετικά με το σύστημα αξιολόγησης «Χίλων» και τον τρόπο που εφαρμόζεται στους αθλητικούς φορείς.*

*Το σεμινάριο αυτό είναι ένα ακόμα λιθαράκι στο οικοδόμημα μιας πολύ παραγωγικής συνεργασίας, που έχει αναπτυχθεί ανάμεσα στην Γενική Γραμματεία Αθλητισμού και την Εθνική Αρχή Διαφάνειας, για την καταπολέμηση διαχρονικών προβλημάτων όπως η χειραγώγηση των αγώνων και τα φαινόμενα κακοδιοίκησης.*

*Θέλω να ευχαριστήσω θερμά τον Διοικητή της ΕΑΔ, Άγγελο Μπίνη, για τη συνεργασία μας ιδιαίτερα στον τομέα της Εθνικής Πλατφόρμας Αθλητικής Ακεραιότητας (ΕΠΑΘΛΑ), στην οποία η ΕΑΔ είναι θεμέλιος λίθος, αλλά και για τη διάθεσή του να εφαρμοστεί η τάξη συνολικά στο αθλητικό οικοσύστημα.*

*Στην εξασφάλιση συνθηκών διαφάνειας στοχεύει και το σύστημα αξιολόγησης των αθλητικών Ομοσπονδιών «Χίλων», μια από τις πρώτες μας κεντρικές πρωτοβουλίες, όταν αναλάβαμε την ηγεσία του Υφυπουργείου Αθλητισμού.*

*Ένα σύστημα, δηλαδή, διαφανούς αξιολόγησης για τις αθλητικές ομοσπονδίες, κάτι που ακουγόταν συχνά πυκνά τις τελευταίες δεκαετίες, όμως ποτέ δεν είχε γίνει.*

*Εμείς το θέσαμε σε απόλυτη προτεραιότητα και τα αποτελέσματα δικαιώνουν την πίστη και την επιμονή μας σε αυτό το εγχείρημα.*

*Τι είναι το σύστημα «Χίλων»;*

*Πρόκειται για ένα αξιοκρατικό σύστημα αξιολόγησης των Ομοσπονδιών, με απολύτως μετρήσιμα στοιχεία, που αποτυπώνει δεδομένα για τις πλήρεις δραστηριότητες που αναπτύσσουν οι αθλητικές Ομοσπονδίες.*

*Θεσπίσαμε μια σειρά κριτηρίων, βάσει των οποίων γίνεται η αξιολόγηση και κατ’ επέκταση και η σύνδεση των Ομοσπονδιών με τη χρηματοδότησή τους.*

*Τα 4 βασικά είναι το μέγεθος, η δραστηριότητα, οι διακρίσεις και η διακυβέρνηση.*

*Ο στόχος ενός συστήματος αξιολόγησης όπως το σύστημα «ΧΙΛΩΝ» είναι διπλός:*

* *Αφενός μεν να υπάρχει μια μετρήσιμη και όσο το δυνατόν αντικειμενική αξιολόγηση των ομοσπονδιών, η οποία θα συνδέεται με την κρατική επιχορήγηση*
* *αφετέρου δε, να ξέρουν και οι ίδιες οι ομοσπονδίες με ποια κριτήρια θα αξιολογούνται, πού πρέπει να δίνουν έμφαση και προς τα πού πρέπει να κατευθύνουν τους πόρους τους.*

*Πρόκειται για μια πραγματική μεταρρύθμιση στον αθλητισμό, διότι πλέον η κρατική επιχορήγηση διανέμεται μέσα από διαφάνεια και αντικειμενικότητα και δεν είναι αποτέλεσμα κεκτημένης ταχύτητας, συμπάθειας και γνωριμιών.*

*Η αξιοκρατία, η αξιοπιστία και η διαφάνεια που εφαρμόζεται με το σύστημα αξιολόγησης «Χίλων» έχει λάβει την αναγνώριση και τα εύσημα από όλες τις αθλητικές Ομοσπονδίες.*

*Δεν πρέπει να λησμονούμε, βέβαια, ότι το σύστημα αυτό είναι δυναμικό. Πάντα μπορεί να προκύπτουν ορισμένες ιδιαιτερότητες στις εκάστοτε Ομοσπονδίες που να δημιουργούν «κενά» στη διαδικασία της αξιολόγησης ή της εφαρμογής του συστήματος.*

*Στο Υφυπουργείο Αθλητισμού όμως είμαστε πάντοτε παρόντες και διατεθειμένοι να δεχτούμε και να επεξεργαστούμε οποιαδήποτε πρόταση και όλοι μαζί να βελτιώσουμε την αξιολογική διαδικασία.*

*Στο σκοπό αυτό μπορεί να συμβάλει και η Εθνική Αρχή Διαφάνειας.*

*Μάλιστα, ένα δυναμικό βήμα έγινε μέσα από την πρόσφατη συγκρότηση της κοινής μας Ομάδας Εργασίας για την εκπόνηση του Στρατηγικού Σχεδίου Ενίσχυσης της Ακεραιότητας και της Καταπολέμησης της Διαφθοράς.*

*Μια Ομάδας που θα εργαστεί εντατικά στους πυλώνες:*

*α) της χρηστής διακυβέρνησης που υπάγεται και ο «Χίλων»*

*β) της καταπολέμησης του ντόπινγκ*

*γ) της καταπολέμησης της χειραγώγησης αγώνων*

*δ) της καταπολέμησης των φαινομένων βίας στον αθλητισμό*

*ε) της καταπολέμησης των πρακτικών εκφοβισμού και παρενόχλησης και*

*στ) της εκπόνησης δράσεων εκπαίδευσης και ευαισθητοποίησης.*

*Είμαι βέβαιος ότι μέσα από αυτήν την εξαιρετικά ωφέλιμη συνεργασία θα εφαρμοστούν καινοτόμες πρακτικές, οι οποίες θα οχυρώσουν ακόμα περισσότερο το αθλητικό οικοδόμημα και θα εξασφαλίσουν συνθήκες περισσότερης ασφάλειας και ακεραιότητας στον τομέα του αθλητισμού.*

*Άλλωστε, η επικράτηση συνθηκών τάξης και διαφάνειας είναι ένα παιχνίδι ομαδικό. Και σε αυτήν την προσπάθεια χρειαζόμαστε όλες τις υγιείς δυνάμεις. Δεν περισσεύει κανένας!*

*Εύχομαι θερμά καλή επιτυχία στο σεμινάριό σας, καλή δύναμη στην Ομάδα Εργασίας, να έχετε υγεία και πάντα επιτυχημένα εγχειρήματα».*